b"\n_START_ARTICLE_\nComuna (terres comunals)\n_START_PARAGRAPH_\nUna comuna, a Mallorca, \xc3\xa9s un terreny pertanyent a tots els ve\xc3\xafns d'una poblaci\xc3\xb3. Sovint es localitza a zones marginals de boscs i prats. Segons la forma en la qual es duia la seva administraci\xc3\xb3 es diferenciava entre la comuna de b\xc3\xa9 de propis i la de b\xc3\xa9 comunal. La comuna de b\xc3\xa9 de propis, propietat de la universitat (municipi), feia servir els beneficis obtinguts de la seva gesti\xc3\xb3 per a cobrir les despeses dels serveis municipals. La de b\xc3\xa9 comunal es destinava tan sols a l'aprofitament directe, personal i gratu\xc3\xaft dels terrenys pels habitadors de la universitat._NEWLINE_La implantaci\xc3\xb3 d'aquests terrenys comuns o 'comunes' a Mallorca va ser molt generalitzada des del segle XIII i, en alguns casos, els terrenys comuns podrien tenir fins i tot or\xc3\xadgens precatalans. Tot i que les comunes eren en general terrenys a l'abast dels habitants de les viles, la gesti\xc3\xb3 corresponia al consell de la universitat. Aquesta circumst\xc3\xa0ncia en determin\xc3\xa0 en molts de casos l'alienaci\xc3\xb3 per fer front a les necessitats financeres de les viles i posteriorment la rompuda de la garriga per a guanyar noves terres de conreu. En altres casos la universitat de la vila arrendava l'\xc3\xbas de les comunes, dividides en sorts, per a obtenir-ne unes rendes._NEWLINE_A m\xc3\xa9s de terrenys ocupats per boscos i garrigues (utilitzats per a l'obtenci\xc3\xb3 de llenya, ca\xc3\xa7a i pastures), hi havia pous comuns (obtenci\xc3\xb3 d'aigua per persones i bestiars), eres comunes (per a batre els cereals) i quintanes comunes (espais per a guardar el bestiar, sobretot el de pas que utilitzava les vies de transhum\xc3\xa0ncia interior de l'illa). A m\xc3\xa9s de les comunes que han perviscut com a tals despr\xc3\xa9s de sobreviure els processos de desamortitzaci\xc3\xb3 del segle XIX (Bunyola, Lloret), altres han restat vives tan sols a la topon\xc3\xadmia.\n_START_SECTION_\nComunes de Mallorca\n_START_PARAGRAPH_\nLes comunes documentades o vives com a top\xc3\xb2nims s\xc3\xb3n: Alar\xc3\xb3, Alc\xc3\xbadia, Algaida, Andratx, Art\xc3\xa0, Bunyola, B\xc3\xbager, Caimari, Campanet, Campos, Escorca, Fornalutx, Lloret de Vistalegre, Lloseta, Santa Margalida, Santa Maria del Cam\xc3\xad, Son Cervera, Ses Salines i Selva."